Istana kota Toompea

Istana kota Toompea () ialah sebuah istana kota Zaman Pertengahan yang terletak di Bukit Toompea di pusat bandar Tallinn, ibu kota Estonia, dan kini menjadi tempat bagi Riigikogu.

 Sejarah 
Istana ini dibina di tapak kubu kuno Estonia yang telah wujud sejak sekurang-kurangnya abad ke-9. Pada tahun 1219, kubu ini ditawan oleh tentera salib Denmark di bawah Raja Valdemar II, dan menurut legenda Denmark, bendera Dannebrog jatuh dari langit semasa Pertempuran Lindanise. Kubu pertama yang sebenar dikenali sebagai "Istana kota Dane" atau castrum danorum, yang menjadi asal-usul nama bandar Tallinn.Dictionary of the Estonian language, accessed 1 April 2022

Pada tahun 1227, kubu ini ditawan oleh Persaudaraan Pedang Livonia yang memulakan kerja-kerja pembinaan semula. Istana ini dibina semula pada abad ke-13, dan sebahagian besar struktur yang kelihatan hari ini berasal dari tempoh itu. Pada 1346, istana dijual kepada Order Teuton yang mengekalkan kawalan sehingga akhir Zaman Pertengahan. Semasa pemerintahan Order Teuton, istana ini menyerupai biara dengan gereja kecil (chapel), bilik mesyuarat, dan asrama bagi para kesatria. Mereka juga membina menara-menara utama, termasuk Pilsticker, Stür den Kerl, Landskrone, dan Pikk Hermann setinggi 48 meter, di mana bendera Estonia dinaikkan setiap hari pada waktu matahari terbit.

Selepas Reformasi Protestan dan perang-perang pada abad ke-16, Order Teuton kehilangan wilayahnya di Estonia, yang kemudiannya direbut oleh Sweden, Poland, dan Moscow. Menjelang 1561, Estonia Utara menjadi sebahagian daripada Kerajaan Sweden, dan istana diubah dari kubu pertahanan menjadi pusat upacara dan pentadbiran. Pada 1710, Sweden kehilangan Estonia kepada Empayar Rusia, dan beberapa projek pembinaan besar dijalankan, menjadikan istana lebih menyerupai istana bergaya Baroque dan Neoklasik. Sebahagian kompleks timur direka oleh Johann Schultz untuk menempatkan pentadbiran wilayah dan kediaman gabenor kerajaan, manakala taman awam dan bangunan arkib ditambah pada abad ke-19.

 Bangunan parlimen 
Selepas Estonia mencapai kemerdekaan pada 1918, kerajaan memutuskan untuk membina sebuah bangunan baharu bagi Riigikogu di bekas tapak bangunan biara milik Order Teuton. Bangunan parlimen ini yang direka oleh arkitek Eugen Habermann dan Herbert Johanson, siap dibina dalam tempoh dua tahun pada 1922. Dari segi luaran, reka bentuknya tradisional, tetapi bahagian dalaman menampilkan gaya ekspresionis, menjadikannya satu-satunya bangunan parlimen ekspresionis di dunia. 

Selepas Jun 1940, semasa tempoh pendudukan asing oleh Kesatuan Soviet sehingga 1941, oleh Jerman Nazi pada 1941–1944, dan kemudian sekali lagi oleh Kesatuan Soviet selepas 1944, parlimen yang dipilih secara demokratik di Estonia dibubarkan. Walau bagaimanapun, istana dan bangunan Riigikogu digunakan oleh Soviet Tertinggi Republik Sosialis Soviet Estonia antara 1947 hingga 1990, yang merupakan badan perundangan simbolik tanpa kuasa sebenar.

 Dalam budaya popular 
Menurut sebuah legenda yang direkodkan pada abad ke-19, keseluruhan bukit Toompea dikatakan telah dibina oleh seorang wira wanita mitologi bernama Linda, yang membinanya batu demi batu dengan tangannya sendiri. 

 Catatan 

 Bibliografi 

 Pautan luar 

Toompea
Category:Bangunan dan struktur di Estonia
Category:Tapak arkeologi di Estonia
Category:Tarikan pelancong di Estonia